Na temelju članka 18. Odluke o potporama u turizmu na području Osječko-baranjske županije ("Županijski glasnik" broj 1/24.) Povjerenstvo za potpore u turizmu objavljuje 
J A V N I   P O Z I V

za dodjelu potpora za razvoj

 i unaprjeđenje ruralnog turizma na području Osječko-baranjske

županije u 2024. godini
1. PREDMET JAVNOG POZIVA

Predmet ovoga Javnog poziva je prikupljanje prijava za dodjelu potpora iz Proračuna Osječko-baranjske županije za 2024. godinu za razvoj i unaprjeđenje ruralnog turizma na području Osječko-baranjske županije (nastavno: Županija) u 2024. godini.

Potpora iz prethodnog stavka podrazumijeva nepovratna financijska sredstva odobrena iz Proračuna Županije za 2024. godinu.

2. NAMJENA I VISINA MOGUĆE POTPORE

             Potpora za razvoj i unaprjeđenje ruralnog turizma dodjeljuje se za razvoj i unaprjeđenje turističke i ugostiteljske usluge u ruralnom turizmu s ciljem podizanja razine kvalitete usluge odnosno za ostvarivanje strateških ciljeva Županije usmjerenih ka razvoju i unaprjeđenju ruralnog turizma utvrđenih strategijskim razvojnim dokumentima Županije kao i za očuvanje i ulaganja u razvoj tradicijskih i umjetničkih obrta te za povećanje prepoznatljivosti tradicijskih i umjetničkih proizvoda, a osobito za:

· ulaganja u objekte za pružanje turističkih odnosno ugostiteljskih usluga u turizmu,
· ulaganja koja se odnose za ispunjavanje potrebnih uvjeta utvrđenih posebnim propisima za obavljanje registrirane djelatnosti odnosno proširenje djelatnosti,
· ulaganja u podizanje kvalitete usluge i konkurentnosti,
· ulaganja u svezi s proširenjem ponude ugostiteljskih i turističkih usluga,
· ulaganja u radionice, odnosno poslovne prostore za tradicijske i umjetničke obrte radi poboljšanja uvjeta rada u istima,
· ulaganja u unaprjeđenje proizvodnje tradicijskih i umjetničkih proizvoda, ulaganja u razvoj novih proizvoda/usluga i ulaganja za izlazak na nova tržišta,
· uvođenje sustava upravljanja kvalitetom normi i znakova kvalitete te upravljanje i zaštita intelektualnog vlasništva što se tiče tradicijskih, odnosno umjetničkih obrta i
· marketinške aktivnosti.

Potpora iznosi do 50% opravdanih troškova izvršenog ulaganja, a najviše do iznosa od 4.000,00 eura i može se ostvariti jedanput tijekom proračunske godine.
Prihvatljivim troškovima za korištenje potpore smatraju se troškovi:

· izgradnje, dogradnje, adaptacije ili opremanja objekta za pružanje usluga u turizmu i ugostiteljstvu,
· nabavke opreme potrebne za pojedine oblike selektivnog turizma kao što su: ulaganja u cikloturističku ponudu, opremu za prezentacijske svrhe, bazene, saune, hidromasažne kade, restauraciju i obnovu autohtonog objekta ulaganja u obnovljive izvore energije i slično,
· nabavke i postavljanja dodatnih vanjskih sadržaja za odmor i rekreaciju turista kao što su: bazeni, saune, hortikulturno uređenje okoliša, uređenje i opremanje pješčanih i poučnih staza i slično,
· izgradnje i/ili rekonstrukcije i/ili opremanja radionica za tradicijske, odnosno umjetničke obrte, odnosno financiranje nabave strojeva, postrojenja i opreme, alata i inventara, prilagodbe, uređenja i poboljšanja interijera poslovnog i proizvodnog prostora, uvođenja sustava upravljanja kvalitetom, normi i znakova kvalitete, upravljanja i zaštite intelektualnog vlasništva te nabave usluga u svrhu razvoja proizvoda i
· izrade web stranice, promidžbenog materijala i ostalih marketinških aktivnosti, osim ako potpora za ove troškove nije ostvarena po drugim osnovama prema Odluci o potporama u  turizmu na području Osječko-baranjske županije.
Potpore se ne dodjeljuju za troškove PDV-a u slučaju da je podnositelj prijave (dalje u tekstu: podnositelj) porezni obveznik upisan u registar obveznika PDV-a i ima pravo na odbitak PDV-a te drugih poreza, carina i drugih srodnih troškova.
U postupku odobravanja potpora koje imaju obilježje potpora male vrijednosti primjenjuju se odredbe važeće uredbe Europske unije kojom se uređuju potpore male vrijednosti. 
3. UVJETI ZA PODNOŠENJE PRIJAVA
Pravo prijave za korištenje potpore imaju obiteljska poljoprivredna gospodarstva, obrti i trgovačka društva u kategoriji mikro i malih poduzeća, registrirani za pružanje turističkih i ugostiteljskih usluga u turizmu, obrti, trgovačka društva i zadruge u kategoriji mikro, malih i srednjih poduzeća koji obavljaju djelatnost na tradicijski odnosno umjetnički način tj. koji posjeduju Uvjerenje o stjecanju statusa tradicijskog odnosno umjetničkog obrta, udruge registrirane za djelatnosti vezane uz selektivne oblike turizma i druge fizičke osobe registrirane za pružanje usluga u turizmu. Navedeni podnositelji moraju imati prebivalište odnosno sjedište na području Županije i ispunjavati uvjete utvrđene Odlukom o potporama u turizmu na području Osječko-baranjske županije i posebnim propisima odnosno pravilima o potporama male vrijednosti.

Pravo prijave za dodjelu potpora imaju podnositelji iz prethodnoga stavka pod sljedećim uvjetima: 

          - da su registrirani za djelatnosti za koju se podnosi prijava odnosno da posjeduju Uvjerenje o  stjecanju statusa tradicijskog odnosno umjetničkog obrta ukoliko obavljaju djelatnost na tradicijski odnosno umjetnički način i

          - da su troškovi za koje se podnosi prijava plaćeni prije njezinog podnošenja. 

Pravo na podnošenje prijave nemaju podnositelji koji su blokirani odnosno u stečaju ili u postupku predstečajne nagodbe odnosno koji su u postupku likvidacije. 

Pravo na podnošenje prijave imaju samo podnositelji koji su u cijelosti opravdali namjensko korištenje ranije dodijeljenih sredstava iz županijskog proračuna i koji nemaju dug prema Županiji.

Potpora se dodjeljuje pod sljedećim uvjetima:

· da se mjesto ulaganja nalazi na području Županije,

· da se namjena za koju se traži potpora odnosi na ulaganja koja pridonose objedinjavanju i unaprjeđenju turističke ponude, očuvanju prirodne i kulturne baštine i tradicije u funkciji razvitka, razvoju turističkih proizvoda i usluga i podizanju njihovih standarda, promociji turističkih potencijala Županije, razvoju svih oblika turizma s naglaskom na ruralni turizam te unaprjeđenju i proširenju turističke ponude,
· da su troškovi nastali u razdoblju od dana zatvaranja posljednjeg javnog poziva, odnosno od 11. svibnja 2023. godine do dana predaje prijave za dodjelu potpore.
4. KRITERIJI ZA DODJELU POTPORE

U postupku odlučivanja o odobravanju potpore Povjerenstvo za potpore u turizmu ocjenjuje koliko aktivnost, program ili projekt za koji se traži potpora pridonosi ostvarivanju strateških ciljeva Županije usmjerenih ka razvoju i unaprjeđenju turizma na temelju sljedećih kriterija: 

· objedinjavanje i unaprjeđenje turističke ponude, 

· očuvanje prirodne i kulturne baštine i tradicije u funkciji razvitka, 

· razvoj turističkih proizvoda i usluga i podizanju njihovih standarda, 

· promocija turističkih potencijala Županije, 

· razvoj svih oblika turizma s naglaskom na ruralni turizam te 

· unaprjeđenje i proširenje turističke ponude. 

5. POTREBNA DOKUMENTACIJA

             Potpore se odobravaju temeljem podnesenih prijava za dodjelu potpora na propisanom obrascu. 

             Podnositelj uz prijavu za dodjelu potpore mora priložiti sljedeću dokumentaciju:

· popunjen propisan obrazac prijave, 
· dokaz da je  podnositelj prijave registriran za djelatnost za koju podnosi prijavu (izvadak iz trgovačkog suda/obrtnog registra/registra udruga; rješenje nadležnog tijela),
· uvjerenje o stjecanju statusa tradicijskog, odnosno umjetničkog obrta ukoliko obavljaju djelatnost na tradicijski odnosno umjetnički način izdano od Hrvatske obrtničke komore,
· izjavu o korištenim de minimis potporama (obvezno za trgovačka društva i obrtnike),
· izjavu o nepostojanju dvostrukog financiranja,
· dokaz da se podnositelj prijave nalazi u kategoriji mikro, malih i srednjih poduzeća,
· dokaz o vlasništvu objekta, radionice, odnosno najmu (suglasnost vlasnika objekta/radionice) ako se ulaganje odnosi na građenje, dogradnju ili adaptaciju,
· dokument kojim je odobreno građenje, dogradnja ili adaptacija izdan od nadležnog tijela,
· izjava ovlaštenog projektanta da za građenje ili postojeću građevinu nije potreban akt kojim se odobrava građenje, odnosno nije bilo potrebno ishoditi akt  kojim se odobrava građenje,
· preslike računa prihvatljivih troškova,
· dokaz o plaćenim prihvatljivim troškovima (bankovni izvodi), a ukoliko se radi o gotovinskom plaćanju potrebna je blagajnička uplatnica i isplatnica,
· potvrdu Porezne uprave o nepostojanju duga po osnovi javnih davanja ne starija od 30 dana od dana podnošenja zahtjeva,

· potvrdu banke o IBAN-u podnositelja prijave,

· tablica troškova - popis svih troškova sa računa priloženih u prijavi (obavezno dostaviti u pisanom obliku uz prijavu i elektronskim putem u excel formatu na mail adresu: turizam@obz.hr, 
· privolu za prikupljanje i obradu osobnih podataka.
6. NAČIN, MJESTO I ROK PODNOŠENJA PRIJAVA

Prijavni obrazac, tablica troškova, obrazac o korištenim de minimis potporama, obrazac izjave o nepostojanju dvostrukog financiranja i obrazac privole za prikupljanje i obradu osobnih podataka mogu se podići u Upravnom odjelu za turizam, kulturu i sport Osječko-baranjske županije ili na službenim internetskim stranicama Županije www.obz.hr, te se isti s propisanom dokumentacijom dostavljaju osobno ili na adresu 
Pisarnica Županije

Županijska 4

31000 Osijek

s naznakom 

                 „Prijava na Javni poziv za dodjelu potpora za razvoj

i unaprjeđenje ruralnog turizma“

Ovaj Javni poziv objavljuje se na službenim internetskim stranicama Županije.

Javni poziv je otvoren od 2. svibnja 2024. godine do  utroška sredstava planiranih u Proračunu Osječko-baranjske županije za 2024. godinu, a najkasnije do 31. listopada 2024. godine.
Sve informacije mogu se dobiti u Upravnom odjelu za  turizam, kulturu i sport Osječko-baranjske županije ili na telefon 031/221-536.
7. NAČIN OBJAVE ODLUKE O DODJELI POTPORE I OSTALE INFORMACIJE

Prijave se obrađuju te se o njima odlučuje redoslijedom zaprimanja.
Nepotpune i nepravovremene prijave se ne razmatraju, a o tome se izvještava podnositelj prijave.
Odluku o dodijeli potpore donosi Zamjenik župana koji obnaša dužnost župana na prijedlog Povjerenstva za potpore u turizmu, koja se objavljuje na internetskim stranicama Županije najkasnije u roku 15 dana od dana njezinog donošenja.

